ועדת מיזמי תשתית לאומיים מיוחדים ושירותי דת יהודיים, כנסת 24, פרוטוקול מספר 18, 2021-10-27 10:00

יוליה מלינובסקי: שלום לכולכם, אנחנו פותחים את הישיבה על נושאים חדשים שביקש חבר הכנסת אורי מקלב.

יוליה מלינובסקי: אנחנו חזרנו מוועדת הכנסת עכשיו שדחתה את כל הבקשות.

יוליה מלינובסקי: אנחנו אתמול הצבענו על כל החוק חוץ - - -

אורי מקלב: ללא נימוקים וללא הסבר.

יוליה מלינובסקי: חוץ משלושת הסעיפים האלה, אז מה שנשאר לנו עכשיו זה להצביע על שלושת הסעיפים האלה.

יוליה מלינובסקי: היועץ המשפטי, בבקשה תסביר.

תומר רוזנר: כן, אני רק מודיע לוועדה שבעקבות טענת נושא חדש ועדת הכנסת קיימה דיון הבוקר בנושא ודחתה את הטענה שמדובר בנושאים חדשים, לפיכך וכיוון שהוועדה כבר קיימה דיונים על הסעיפים הללו - - -

אורי מקלב: מאיזה סיבות היא דחתה?

יוליה מלינובסקי: זה כבר לא אנחנו.

תומר רוזנר: אנחנו קיבלנו הודעה שזה נדחה, אני פשוט לא יודע.

אורי מקלב: לא ייצגת את הוועדה, תומר?

תומר רוזנר: בוודאי.

אורי מקלב: אתה לא מייצג גם את האופוזיציה?

תומר רוזנר: מה שביקשו ממני להציג בוועדה זה על מה מדובר, אז אני הצגתי את הדברים על מה מדובר.

תומר רוזנר: לצערי נאלצתי לעזוב אז אני לא יודע מה הייתה ההחלטה בסוף.

תומר רוזנר: מכל מקום, כיוון שהוועדה כבר קיימה דיון בסעיפים הללו וגם בהסתייגויות שהיו עליהם, אז כל שנותר זה בעצם להצביע על הסעיפים, כפי שנאמר.

תומר רוזנר: הסעיפים האחרים של הצעת החוק כבר אושרו בוועדה אמש ולכן מה שנותר זה להצביע על הסעיפים האלה.

תומר רוזנר: אם אתם רוצים אני אומר את הסעיפים הספציפיים שעליהם אנחנו צריכים לקיים הצבעה כדי לאשר את הסעיפים האלה להכנה לקריאה שנייה ושלישית.

תומר רוזנר: הסעיף הראשון זה סעיף 93 פסקה (5) בעמוד 12, סעיף 2ב2 שלגביו נטענה טענת נושא חדש ולכן הוא לא הוצבע אתמול, אפשר להצביע עליו.

יוליה מלינובסקי: אנחנו מצביעים על הסעיף - - -

אורי מקלב: אני רוצה לשאול קודם, זו הצבעה ראשונה, זו לא הצבעה מחודשת, נכון?

יוליה מלינובסקי: כן.

אורי מקלב: ועל הסעיפים האלה גם נוכל לטעון רביזיה?

יוליה מלינובסקי: כן.

יוליה מלינובסקי: אז אנחנו מצביעים כרגע על סעיף 2ב2 - - -

אבי מעוז: אפשר לבקש התייעצות סיעתית?

קריאה: עוד לא אמרנו על מה מצביעים אפילו, חכה.

יוליה מלינובסקי: לדעתי על הסעיף הזה כבר הייתה התייעצות סיעתית אמש, אבל עכשיו הייעוץ המשפטי יבדוק.

תומר רוזנר: לא היה.

יוליה מלינובסקי: אז אפשר התייעצות סיעתית.

יוליה מלינובסקי: חמש דקות, בבקשה.

יוליה מלינובסקי: עכשיו 10:20 עד 10:25.

יוליה מלינובסקי: שלום, אנחנו חוזרים, עברו חמש דקות להתייעצות סיעתית.

אבי מעוז: אפשר לשאול שאלה את היועץ המשפטי?

יוליה מלינובסקי: לא, אנחנו לא בשלב השאלות.

אבי מעוז: השאלה היא האם לא צריך לנמק את זה.

יוליה מלינובסקי: לא.

אבי מעוז: למה לא?

יוליה מלינובסקי: הנימוקים כבר היו.

אבי מעוז: הנימוקים היו על הנושא הישן, על הנושא החדש לא היו נימוקים.

תומר רוזנר: הטענה שזה נושא חדש נדחתה.

יוליה מלינובסקי: הטענה שזה נושא חדש נדחתה, זה לא רלוונטי, אין מה לנמק.

אורי מקלב: אבל היו נימוקים - - -

אבי מעוז: לא, אבל על מה אנחנו מצביעים?

תומר רוזנר: מצביעים על הסעיף כפי שהוא נומק בוועדה וגם על ההסתייגויות שהיו לגביו כבר התקיים דיון.

אבי מעוז: אבל לא נימקנו את זה.

תומר רוזנר: נימקתם את ההסתייגויות שלכם.

אבי מעוז: נימקנו את ההסתייגויות, אבל בהנחה שזה נושא חדש.

יוליה מלינובסקי: לא, התשובה התקבלה, אנחנו אתמול בדקנו את הנושא הזה, כל הדיון התנהל בוועדת הכנסת, אין מה לנמק כי ועדת הכנסת דחתה את כל הבקשות האלה.

יוליה מלינובסקי: אנחנו עוברים להצבעה לגבי הסעיף הראשון.

תומר רוזנר: סעיף 93, פסקה (5) לגבי סעיף 2ב2 בעמוד 12.

אורי מקלב: שמה הוא?

אורי מקלב: אתה רק אומר מספרים בלי המהות של הסעיף?

תומר רוזנר: הוא אמור להיות בפניכם.

יוליה מלינובסקי: מי בעד נוסח הסעיף הזה כנוסח הוועדה?

יוליה מלינובסקי: חמישה בעד.

יוליה מלינובסקי: מי נגד?

יוליה מלינובסקי: אתה לא יכול להצביע.

אבי מעוז: אני מצביע, אל תחשיבי את הספירה של האצבע שלי.

אבי מעוז: אנחנו כופרים בפרשנות שלכם שלקחתם לנו את יכולת ההצבעה בגלל תקנון הכנסת.

קריאה: מה, אתם לקחתם לעצמכם את ההצבעה.

אורי מקלב: אפשר להצביע בשתי ידיים?

אורי מקלב: את תספרי את זה פעמיים?

יוליה מלינובסקי: בעד חמישה, אחד נגד, חבר הכנסת אבי מעוז נמנע, למרות שגם את זה הוא לא יכול.

יוליה מלינובסקי: הוא לא נמנע הוא לא יכול.

אבי מעוז: אני הצבעתי נגד, תשאלי מי נמנע.

אורי מקלב: איך אפשר לא?

אורי מקלב: כל מהותו נגד.

יוליה מלינובסקי: טוב, הסעיף עבר.

יוליה מלינובסקי: בעד – 5

יוליה מלינובסקי: אושר.

יוליה מלינובסקי: אנחנו עוברים לסעיף הבא.

אבי מעוז: לא שאלת מי נמנע.

אבי מעוז: אני לא יכול להימנע - - -

יוליה מלינובסקי: סליחה, סליחה.

תומר רוזנר: אנחנו עוברים לסעיף השני, סעיף 93, פסקה (14).

אורי מקלב: בעמוד 47?

תומר רוזנר: בעמוד 47.

אורי מקלב: אתה צריך לזכור בעל פה הכול.

תומר רוזנר: לא, מזכירים לי, אל תדאג.

אורי מקלב: דווקא אני כן זוכר את זה.

יוליה מלינובסקי: מי בעד הסעיף שאמר היועץ המשפטי לוועדה כנוסח הוועדה?

יוליה מלינובסקי: חמישה בעד.

יוליה מלינובסקי: מי נגד?

יוליה מלינובסקי: אחד נגד.

יוליה מלינובסקי: מי נמנע?

יוליה מלינובסקי: אין נמנעים.

יוליה מלינובסקי: עבר כנוסח הוועדה.

יוליה מלינובסקי: בעד – 5

יוליה מלינובסקי: נמנעים – אין

תומר רוזנר: הסעיף השלישי סעיף 100, בעמוד 49.

יוליה מלינובסקי: מי בעד סעיף 100 כנוסח הוועדה?

יוליה מלינובסקי: חמישה בעד.

יוליה מלינובסקי: מי נגד?

יוליה מלינובסקי: אחד נגד.

יוליה מלינובסקי: מי נמנע?

יוליה מלינובסקי: אין.

יוליה מלינובסקי: הסעיף עבר כנוסח הוועדה.

יוליה מלינובסקי: בעד – 5

יוליה מלינובסקי: נמנעים – אין

אורי מקלב: רביזיה.

יוליה מלינובסקי: רביזיה לכל שלושת הסעיפים?

יוליה מלינובסקי: בשתי דקות ל-11 תהיה פה רביזיה בחדר הזה.

תומר רוזנר: תפרסמו הודעה, בבקשה.

יוליה מלינובסקי: לאה, תפרסמי בבקשה הודעה שהרביזיה תהיה בשתי דקות ל-11.

אורי מקלב: יכול להיות שהחוק עבר, אבל המלחמה רק התחילה.

אורי מקלב: אנחנו נילחם על דעת הקהל של הציבור.

אבי מעוז: החוק לא עבר עדיין.

אורי מקלב: שיידע כל בית בישראל וכל אחד בישראל - - -

יוליה מלינובסקי: אורי, המלחמה הזאת לא התחילה עכשיו, המלחמה הזאת התחילה לפני הרבה מאוד זמן.

אבי מעוז: אני רק רוצה לצטט את הרב חיים נבון שכתב שמכיוון שיושבת ראש הוועדה, חוק כזה של רפורמה בכשרות צריך להעביר - - -

יוליה מלינובסקי: מי זה חיים נבון?

יוליה מלינובסקי: זה מישהו מהגדולים או מהקטנים?

אבי מעוז: מהמתונים ביותר.

יוליה מלינובסקי: לא, אתה יודע, אני מכירה את הרבנים הגדולים, למשל אני יודעת מי זה הרב שך, אני יודעת מי זה היה רב קוק.

אורי מקלב: נדמה לך שאת יודעת.

משה טור פז: הוא למד שנה מתחתיי בישיבה, יוליה, הוא מהטובים.

אבי מעוז: מהמתונים שיש בציבור הציונות הדתית.

אבי מעוז: הרב חיים נבון אמר שחוק כזה צריך להעביר מתוך אהבה לכשרות וההתנהגות של יושבת ראש הוועדה היא לא מונעת מאהבת הכשרות אלא משנאת הרבנים, שנאת הרבנות, ואני מסכים איתו לכל מילה שלו.

יוליה מלינובסקי: ההתנהגות שלי נובעת מאהבה לעם ישראל ומהמחויבות למדינת ישראל.

יוליה מלינובסקי: אני לא צריכה לאהוב רבנים, הם בסופו של דבר נבחרי ציבור או עובדי ציבור.

יוליה מלינובסקי: יש רבנים, יש רופאים, יש מורים, יש הכול.

יוליה מלינובסקי: אה, הנה, אחלה בחור, אני רואה, הוא צעיר כזה.

אורי מקלב: גברתי יושבת הראש, אני חולק על חברי אבי מעוז.

יוליה מלינובסקי: חבר'ה, אנחנו בהפסקה.

אורי מקלב: את לא רוצה לשמוע?

יוליה מלינובסקי: אני שמעתי אותך כל כך הרבה שעות.

אורי מקלב: תשמעי, חצי דקה.

אורי מקלב: דווקא את החוק הזה אפשר להעביר רק באי אמון בכשרות, מי שהיה מאמין בכשרות לא היה מעביר כזה דבר.

משה טור פז: אני לא מסכים איתך, חבר הכנסת מקלב.

יוליה מלינובסקי: אי האמון שלי הוא בעסקנים דתיים.

יוליה מלינובסקי: מהדת, עסקנים, לא דתיים, עסקנים מהדת, שעושים על זה הון וכסף ושליטה וכוח.

אורי מקלב: כל זה היה נכון לפני שהתחלת את הדיון, אבל אחרי - - -

יוליה מלינובסקי: סגרנו על - - - רבנות ראשית, הכול בסדר.

אורי מקלב: אנחנו לא נשאיר את המסורת, כל המסורת שהייתה למשך שנים של הסבא שלך מצד האמא.

יוליה מלינובסקי: אנחנו לא בשידור, חבר'ה.

יוליה מלינובסקי: חברים, שלום לכולכם.

יוליה מלינובסקי: אנחנו חזרנו לפי הזמן, עברה חצי שעה של הפסקה, אנחנו חזרנו להצבעות על שלושת הסעיפים שנשארו לנו לפי בקשת חברי הכנסת שביקשו רביזיה.

יוליה מלינובסקי: אם אתה רוצה, אורי, אתה יכול לנמק שתי דקות את הבקשה שלך לרביזיה.

אורי מקלב: אפשר התייעצות סיעתית לפני הנימוק?

תומר רוזנר: אין התייעצות סיעתית ברביזיה.

אורי מקלב: אין דבר כזה?

אבי מעוז: הוא מנמק סעיף סעיף?

תומר רוזנר: איך שאתם רוצים.

יוליה מלינובסקי: אתה רוצה, קח כמה דקות ותנמק את כל שלושת הסעיפים.

מוסי רז: לא, יש ב-11:00 מליאה.

אורי מקלב: אני גם אתן לחברי.

יוליה מלינובסקי: תתחלקו ביניכם.

אורי מקלב: אני אנמק שתיים, הוא ינמק אחת.

יוליה מלינובסקי: אנחנו קיבלנו אישור מיושב ראש הכנסת לרבע שעה לגלוש לתוך המליאה.

אבי מעוז: למה רק רבע שעה?

יוליה מלינובסקי: כי אנחנו לא צריכים יותר.

יוליה מלינובסקי: אורי, אם אתה רוצה, שתי דקות אתה, שתי דקות אבי ואנחנו נעבור להצבעות.

אבי מעוז: הוא ארבע דקות על שני סעיפים ואני שתי דקות על סעיף אחד.

יוליה מלינובסקי: לא, לא, זהו, די.

אורי מקלב: אני אקצר את זה.

אורי מקלב: גברתי היושבת ראש, חבריי חברי הכנסת, קשה בדקה או שתיים או גם בשלוש דקות לסכם את כל מה שאנחנו שמענו בדיונים שהיו לנו פה בוועדה, אבל מי שהיה באמת קשוב ומי שעקב אחרי הדיונים, לדעתי גם היושבת ראש, גם אם באת עם דעות מוקדמות, אז כל ההצגות בהתחלה שהיו על ריבוי הכשרים וריבוי חותמות שהם מייקרים לנו את המוצר ושאנחנו משלמים כספים על הכשרויות האלה, כספים רבים, מתברר שהציבור בישראל לא משלם, לא צריך לשלם, על ריבוי הכשרויות, וההתייעלות הכלכלית כמובן, שזה היה המניע של כל הצעת החוק הזו.

אורי מקלב: אין כאן שום התייעלות כלכלית, הציבור ישלם הרבה יותר יקר.

אורי מקלב: הוכח על ידי כל מי שהופיע כאן בוועדה, האוצר, נסתמו טענותיו.

אורי מקלב: אני חושב שקילפנו את כל הניסיון וכל המיצג שאתם רציתם כאן להציג, להשחיר את פני ההכשרים של היום.

אורי מקלב: הייתם חדורי מטרה לסעיף המרכזי, שהוא הסעיף הבעייתי ביותר, האפשרות לתת לוועדת השלושה הכשר אלטרנטיבי, לקבוע תקן כשרות ואחר כך גם להיות גוף הכשרות שהוא נותן את הכשרות, גם מבחינה אתית, בוודאי מבחינה מהותית.

אורי מקלב: אני רק רוצה להזכיר, תדעו, שבסופו של דבר, רק כדי להזכיר לאנשים, מי שבאמת יש לו תקווה והוא יוצא היום בשמחה אחרי הצעת החוק הזאת אז תדעו לכם ותזכרו מה עשתה הרפורמה בסלולר, כמה תקווה הייתה, חשבנו מה הרפורמה בסלולר תעשה לנו ושיגיד היום מישהו מה זה גרם לתשתיות של הפלאפונים של כל הסלולר, מה זה גרם לשירות.

קריאה: היא לא טובה?

קריאה: אתה לא מסכים איתה?

אורי מקלב: מישהו יכול להגיד שהיא טובה?

קריאה: כן.

יוליה מלינובסקי: לא, אנחנו לא מתווכחים פה עכשיו, אורי מנמק.

אורי מקלב: אתה לא יכול להגיד.

אורי מקלב: אני בשיחה אחת צריך שש פעמים להתקשר במקרה הטוב, לפעמים גם הרבה יותר.

אורי מקלב: אתה מתנתק כל הזמן, אין לך איכות של קליטה, אין לך איכות של שירות.

קריאה: אישרנו בוועדת כלכלה להוסיף אנטנות.

אורי מקלב: אבל לא מוסיפים בגלל שיש רפורמה.

אורי מקלב: אני רוצה לקחת אותך, גברתי היושבת ראש וחבריי חברי הכנסת, רק מה שעשתה הרפורמה בקבורה חילונית, האם זה שינה?

אורי מקלב: תראו, אני אופטימי לגבי הציבור בישראל, אף אחד לא רץ אחרי כל השמחה הגדולה כמו בחקיקה הזאת שתהיה קבורה חילונית, להוציא את המונופול מחברות קדישא, אנחנו משלמים, מי שהולך לקבורה חילונית - - -

יוליה מלינובסקי: אל תיתן לי רעיונות.

אורי מקלב: לא, זה כבר קיים, אני יכול לתת לך את הכתובות.

רון כץ: יש, 'מנוחה נכונה'.

אורי מקלב: לא 'מנוחה נכונה' ולא קבורה אלטרנטיבית, לא קבורה חילונית נותנת את הפתרון ולא שם עם ישראל ייוושע.

אורי מקלב: אבל אני נמצא פה כדי שבסופו של דבר הציבור יידע.

אורי מקלב: אני הייתי משלים עם החוק הזה אם הייתי יודע שמי שרוצה באמת כשרות, שאדם מקבל את הביטחון הצרכני שלו, אם הייתי יודע שזה מה שקורה.

אורי מקלב: אבל המאבק יהיה על זכות הציבור לדעת, המלחמה תהיה על זכות הציבור לדעת, שהציבור יידע מה הוא אוכל.

אורי מקלב: אני לא נכנס לצלחת של אף אחד, בסופו של דבר אנשים יכולים לאכול אוכל לא כשר, אנחנו לא מלינים על אף אחד, אבל אנחנו כן צריכים לדאוג שזה שאוכל בצלחת, הוא עצמו שיידע מה הוא אוכל ולא שיתבצעו עליו הונאות חמורות מאוד, על דברים שאצלו זה עיקרי דת, זה ערכים, זה אורח החיים.

אורי מקלב: אני רק רוצה לתת לכם עצה בסופו של דבר.

אורי מקלב: אנחנו יודעים שכל הכשרות היא מבחירה, אף אחד לא מכריח, לא חנויות ולא אנשים, ואנחנו נעשה את הכול כדי שכל בית בישראל, כל אב ואם בישראל, כל איש ואישה, נער ונערה וילד וילדה יידעו.

אורי מקלב: תדעו לכם שאני רואה ילדים, תראו איפה הכשרות חשובה, בני חמש, שנותנים להם סוכרייה בבית הכנסת או במקום אחר, הוא יילך לאבא בנימוס: אפשר לאכול את זה?

אורי מקלב: הציבור החרדי יידע להגיע לכשרות האמיתית.

אורי מקלב: הציבור המסורתי, שהוא לא יודע, אין לו את האפשרות לדעת, שם הוא צריך לקבל את זה.

אורי מקלב: ואני אופטימי שיכול להיות שתעודות הכשרות האלה, אחרי המיליונים הרבים שהממשלה הזו והקואליציה הזו משקיעה בחתולים, שאני חושב שגם צריך לתת להם אוכל, וגם לכלבים, התורה מצווה לתת אוכל, ודאי צער בעלי חיים, אבל כל הטריפה לכלב תשליכון, אנחנו מצווים, יש שכר בדבר הזה.

אורי מקלב: אנחנו לא נגד חתולים, צריך לתת להם, אבל אני חושב שתעודת הכשרות הזאת שהיום יצאה בחוק הזה היא תהיה מתאימה באמת לאוכל לחתולים, לאוכל לכלבים, שם היא תהיה מספקת.

אורי מקלב: כל הטריפה לכלב תשליכון, עם תעודת הכשרות הזאת תקיים מצווה דאורייתא לתת את האוכל הזה, עם תעודת הכשרות, הזאת לכלבים ולחתולים.

יוליה מלינובסקי: תודה רבה, חבר הכנסת אורי מקלב.

יוליה מלינובסקי: אתה רוצה להתייחס?

יוליה מלינובסקי: אז בבקשה תקצר.

אבי מעוז: קצר.

אבי מעוז: תודה רבה, גברתי היושבת ראש.

אבי מעוז: אני ממש במשפט אחד על כל נושא שעברנו פה וזה יהיה קצר מאוד.

אבי מעוז: קודם כל אני רוצה להגיד משהו אישי.

אבי מעוז: אני באתי לכנסת בשליחות ואני באתי להשתתף בדיוני הוועדה, השתתפנו בכל הדיונים, היינו ערים לכל הדברים, השתדלנו להועיל.

אבי מעוז: אני חוזר על מה שאמרתי אתמול, שאני שמח שבהסתייגויות שלי לא הייתה אף הסתייגות שבאה לטייב את החוק כפי מה שהוא.

אבי מעוז: כל ההסתייגויות שהגשתי היו כדי שהחוק הזה יעבור מן העולם.

אבי מעוז: המשמעות החמורה שלו, של הרס הכשרות, תעבור מן העולם.

אבי מעוז: עכשיו אני רוצה להגיד, טענתי ואני טוען גם עכשיו, החוק הזה הוא לא מתאים להיות בחוק ההסדרים, היה צריך לפצל אותו מחוק ההסדרים.

אבי מעוז: שתיים, בחוק הזה, כפי שהוא מונח בפנינו, הכנסנו את המעורבות הפוליטית לעניינים המקצועיים.

אבי מעוז: השר ממנה את הממונה והשר ממנה את המועצות הדתיות, מסמיך מועצות דתיות ככה או ככה.

אבי מעוז: שלוש, עירוב הון שלטון במובן הכי חמור שלו.

אבי מעוז: ארבע, החוק הוא פרסונלי ומכוון לאנשים מסוימים ולארגון מסוים.

אבי מעוז: חמש, החוק מעצים את הבעייתיות שביחסי משגיח-מושגח והוא מכניס את האינטרס הכלכלי והעסקי לתוך עולם הכשרות.

אבי מעוז: שש, אנחנו דאגנו לא לעצמנו, גם חבריי חברי הכנסת האחרים, אנחנו נאכל כשר, אבל אנחנו דאגנו לעם שבשדות, לעמך ישראל, לרובו של עם ישראל שרוצה לאכול אוכל כשר ולאותה גברת שהופיעה בפנינו בזום, יושבת ראש הוועד הארצי של המעונות ושל הילדים בגני הילדים שהם קהלים שבויים לגבי החוק הזה.

אבי מעוז: החוק מעצים את זה שאפילו את התיקון האמיתי שרצינו להכניס לחוק, בסופו של דבר הוא לא התקבל, שכל הגופים הממלכתיים וכל הקהלים השבויים יצטרכו לקחת כשרות של הרבנות הראשית.

אבי מעוז: ואני רוצה לסיים עוד פעם בדברי הרב נבון, לחוק הזה, רפורמה כזאת, צריך לבוא מתוך אהבה לעם ישראל ומתוך אהבה לכשרות.

אבי מעוז: מה שראינו פה זה לא אהבה לכשרות, אלא שנאת הרבנות, תודה.

יוליה מלינובסקי: תודה רבה לך, חבר הכנסת אבי מעוז.

יוליה מלינובסקי: אני אקח, ברשותכם, שתי דקות קצת לעשות סיכום.

יוליה מלינובסקי: קודם כל אני רוצה להודות לצוות המשפטי, לצוות הוועדה, לנציגי הממשלה, לחברי הכנסת שבאמת השקיעו פה שעות על גבי שעות והייתה עבודה מאוד רצינית ומאוד מעמיקה.

יוליה מלינובסקי: אתם חומת המגן שלנו ואני מאוד מעריכה את ההתגייסות שלכם, של כולכם.

יוליה מלינובסקי: חברי הכנסת תרמו רבות, גם מהקואליציה וגם מהאופוזיציה, היו דיוני עומק, הרבה הסתייגויות והרבה דברי טעם התקבלו תוך כדי דיונים.

יוליה מלינובסקי: אני רוצה להודות באופן אישי לחבר הכנסת אורי מקלב, חבר הכנסת אשר, חבר הכנסת מרגי, חבר הכנסת אבי מעוז.

יוליה מלינובסקי: את מי שכחתי?

אבי מעוז: את שלמה קרעי.

יוליה מלינובסקי: זה מהאופוזיציה.

אורי מקלב: הפרענו לך בחוק, אל תגידי שאנחנו – מישהו עוד יחשוב שבאמת את רוצה - - -

יוליה מלינובסקי: לא, אתם עשיתם את העבודה שלכם, אבל אם יש משהו חכם לקחת למה לא?

יוליה מלינובסקי: אני רוצה להודות לחבר הכנסת טור פז וחבר הכנסת בליאק שהחליפו אותי ונתנו לי קצת גם לעשות דברים מאחורי הקלעים וגם קצת לפעמים לנוח, שזה לא פחות חשוב.

יוליה מלינובסקי: אתמול מוסי התגייס למשימה, רות ישבה כמו חיילת, לא זזה שם מהכיסא.

יוליה מלינובסקי: אפרופו הדיבורים על זה שהקואליציה לא יציבה, אנחנו יציבים, אנחנו תומכים, אנחנו עושים ואנחנו לא מפקירים חברים.

יוליה מלינובסקי: לגבי הרפורמה, ממש בשתי מילים, אנחנו עשינו סדר במועצות הדתיות, אנחנו פתחנו את הגבולות הגיאוגרפיים שלהם, יש רבנים, כבר היום יש רב שהוא רב בעיר מסוימת והוא הולך לעשות כשרות בעיר אחרת, אז זה לא כזה נורא, זה כבר קיים.

יוליה מלינובסקי: אנחנו החזרנו כבוד לנשים, נשים יכולות להיות משגיחות כשרות, היום יש רק שבע נשים כל הארץ, כי הרבנות בולמת אותם, אז עכשיו דיני העבודה חלים גם על התחום של משגיחי כשרות, אז גם נשים יוכלו לעבוד בזה.

יוליה מלינובסקי: אנחנו החזרנו כבוד למקצוע של משגיח כשרות כי קבענו תנאים, שזה יהיה מקצוע עם תעודה, עם כבוד.

יוליה מלינובסקי: אנחנו טיפלנו בנושא משגיח-מושגח, גם נתנו מענה למשגיחים מבוגרים, עשינו להם הסדר מיוחד.

יוליה מלינובסקי: כמובן הנושא של המונופול של הרבנות, שברנו את המונופול הזה, הכנסנו גופים עסקיים לתוך התחום, עכשיו הרבנות הראשית תצטרך סוף סוף לקבוע תקן לכשרות, מה שהם לא השכילו לעשות 73 שנה.

יוליה מלינובסקי: אז מה שכואב להם זה הנושא של שליטה וכוח והיכולת לקבוע לכולנו סדרי דברים.

יוליה מלינובסקי: אז זה תם ולא יחזור יותר.

יוליה מלינובסקי: אנחנו פתחנו את השוק לתחרות, אנחנו גם טיפלנו בנושא היבוא, עכשיו יהיה מסלול גם לרבנות וגם לתאגידים פרטיים, אפרופו יוקר המחיה.

יוליה מלינובסקי: יכול להיות ששכחתי משהו, יש הרבה דברים בחוק, סביר להניח שאיפה שאולי לא חשבנו מספיק, יכול להיות שיהיו תיקונים, המציאות והחיים תמיד עושים תיקונים וזה טבעי וזה בסדר.

יוליה מלינובסקי: אין שום חוק שחוקק ולא עבר תיקון.

יוליה מלינובסקי: אז יכול להיות, אבל אני מאמינה בלב שלם ובאמונה מלאה שעשינו פה מהפכה, כתבנו היסטוריה בחוק הזה ואף אחד שיבוא אחרינו לא יוכל לתקן את זה כי ברגע זה החיים משתנים.

יוליה מלינובסקי: אנחנו מצביעים על הרביזיה על שלושת הסעיפים שנשארו אחד אחד.

יוליה מלינובסקי: אנחנו מצביעים עכשיו לפי הנוסח של הוועדה.

אורי מקלב: את צריכה להצביע על הרביזיה, אם בעד או לא.

יוליה מלינובסקי: אנחנו מצביעים על הרביזיה.

יוליה מלינובסקי: מי בעד הרביזיה?

יוליה מלינובסקי: חבר הכנסת מקלב בעד הרביזיה, אחד בעד, ארבעה נגד.

יוליה מלינובסקי: בעד – 1

יוליה מלינובסקי: לא אושר.

יוליה מלינובסקי: הרביזיה הבאה.

תומר רוזנר: סעיף 93(14).

יוליה מלינובסקי: מי בעד הרביזיה?

יוליה מלינובסקי: אחד.

יוליה מלינובסקי: מי נגד הרביזיה?

יוליה מלינובסקי: ארבעה.

יוליה מלינובסקי: לא התקבלה.

יוליה מלינובסקי: בעד – 1

יוליה מלינובסקי: לא אושר.

יוליה מלינובסקי: סעיף 100, מי בעד הרביזיה?

יוליה מלינובסקי: אחד.

יוליה מלינובסקי: מי נגד הרביזיה?

יוליה מלינובסקי: ארבעה.

יוליה מלינובסקי: לא התקבלה.

יוליה מלינובסקי: בעד – 1

יוליה מלינובסקי: לא אושר.

יוליה מלינובסקי: עכשיו אנחנו צריכים להצביע?

תומר רוזנר: לא, אין צורך.

יוליה מלינובסקי: אין צורך להצביע על הסעיפים?

תומר רוזנר: לא, החוק אושר.

יוליה מלינובסקי: החוק אושר כולו, חברים, הללויה.

יוליה מלינובסקי: תודה רבה לכולכם, תודה, זהו, זה נכנס לקריאה שנייה ושלישית לספר התקציב.

יוליה מלינובסקי: אני נועלת את הישיבה, תודה רבה לכולכם.